Касцёл Святой Ганны (Ракаў)

Касцёл Святой Ганны — каталіцкі храм у в. Ракаў (Валожынскі раён). Пабудаваны ў 1830 г. з цэглы на ўсходняй ускраіне вёскі, на каталіцкіх могілках. Помнік эклектычнай архітэктуры з элементамі неаготыкі і класіцызму. Архітэктура Прамавугольнае ў плане збудаванне з паўкруглай апсідай накрытае двухсхільным дахам. Галоўны фасад вылучаны паўцыркульным уваходным парталам, завершаны трохвугольным франтонам з чацверыковай сігнатуркай і вуглавымі пінаклямі; у тымпане — круглая люкарна-«ружа». Карніз расчлянёны стральчатай аркай уваходнага парталу. Сцены аздобленыя гранёнымі пілонамі (вуглавыя завершаныя пінаклямі), расчлянёныя пілястрамі ў прасценках паўцыркульных аконных праёмаў. Інтэр'ер У інтэр'еры зала перакрытая плоскай столлю на падугах. У паўкруглую прастору апсіды ўпісаная трапецападобная алтарная частка, за якой знаходзіцца паўкруглая сакрысція. Над уваходам хоры на двух слупах з бакавой вітой лесвіцай. Пад алтаром — крыпта. Брама-званіца Пры ўваходзе на могілкі па восі капліцы размешчаная брама-званіца — трохпралётная арка з цэнтральным лучковым праездам і дзвюхарачным ярусам-звонам. Могілкі На могілках шмат старых шляхецкіх пахаванняў, у тым ліку вядомых асоб: Міхаіл Рудольфавіч Грушвіцкі (1828—1904), кампазітар. На магіле ў пачатку XX ст. быў усталяваны помнік — крыж з пясчаніку на мармуровым пастаменце. князёўна Крысціна Геранімаўна Друцкая-Любецкая (1900—1920) — дачка князя Гераніма Эдвінавіча Друцкага-Любецкага (1861—1919) Спасылкі На Вікісховішчы ёсць медыяфайлы па тэме Касцёл Святой Ганны (Ракаў) Касцёл Святой Ганны (Ракаў) на сайце Radzima.org Касцёл Святой Ганны (Ракаў) на сайце Глобус Беларусі (руск.) Krystyna Maria Józefa Jadwiga Drucka-Lubecka (Drucka-Lubecka)